Κάτω Πατήσια

Τα Πατήσια είναι περιοχή της Αθήνας. Υπάγονται στον Δήμο Αθηναίων, του οποίου κατέχουν το βόρειο άκρο. Παλαιότερα, τα Πατήσια ήταν εξοχική περιοχή εκτός των ορίων της πρωτεύουσας και τόπος μικρών εκδρομών για τους Αθηναίους του 19ου αιώνα. Χαρακτηριστικά, στην απογραφή του 1879 είχαν 847 μόνιμους κατοίκους. Σήμερα τα Πατήσια είναι ιδιαίτερα πυκνοκατοικημένη περιοχή, αναπόσπαστο τμήμα του κεντρικού αστικού συγκροτήματος της Αθήνας και διακρίνονται σε Άνω και Κάτω Πατήσια. Τα Κάτω Πατήσια έχουν ως κύριο οδικό άξονα την οδό Αχαρνών όπου εκεί βρίσκεται και ο ομώνυμος σταθμός του ΗΣΑΠ Κάτω Πατήσια.

## Αθλητικοί Σύλλογοι

Αναμφίβολα, ο μεγαλύτερος αθλητικός σύλλογος των Κάτω Πατησίων είναι ο Α.Ο. Σπόρτιγκ Αθηνών. Έδρα του Α.Ο. Σπόρτιγκ είναι το κλειστό γήπεδο του Σπόρτιγκ στα Πατήσια. Διαθέτει τμήματα καλαθοσφαίρισης ανδρών και γυναικών, τζούντο και ρυθμικής γυμναστικής. Ο Αθλητικός Όμιλος Σπόρτιγκ ιδρύθηκε το 1936 στην Αθήνα από μια ομάδα που στην πλειονότητά τους ήταν Έλληνες που είχαν μεταναστεύσει από την Κωνσταντινούπολη όπου ήταν μέλη της ελληνικού συλλόγου Σπόρτιγκ Κλαμπ Κωνσταντινούπολης. Για να διατηρηθεί η αθλητική παράδοση και το ιδανικό της νεολαίας με αθλητική παιδεία προχώρησαν στην ίδρυση του συλλόγου όπου έλαβε χώρο στην οδό Ηλία Ζερβού 89 τόπος στον οποίο στεγάζεται σήμερα το γήπεδο και τα γραφεία της ομάδας.

Διακρίσεις

* **5 φορές 2η Θέση στο Πρωτάθλημα Ελλάδας**
	+ 1939, 1940, 1946, 1947, 1961
* **1 Πρωτάθλημα Αθηνών (Β' ομάδων)**:
	+ 1956-1957
* **1 Πρωτάθλημα B Εθνικής**  :
	+ 1983-1984 (Νότιος όμιλος)
* **3 Πρωταθλήματα Α2 κατηγορίας**
	+ 1988, 1991, 2007
* **1 Πρωταθλήματα Ε.Σ.Κ.Α.**:
	+ 2012-2013
* **1 Πρωτάθλημα Ελλάδας καλαθοσφαίρισης εφήβων**
	+ 1969

Μια σημαντική ομάδα της περιοχής είναι και οι τρεις αστέρες. Ήταν τα χρόνια μετά τον πόλεμο, όταν κάτοικοι της περιοχής δημιούργησαν στον σύλλογο με την συνδρομή επιχειρηματία της εποχής. Τα πρώτα χρόνια είχε μόνο ποδοσφαιρικό τμήμα και από εκεί ξεκίνησαν αρκετοί μετέπειτα πρωταγωνιστές των γηπέδων που έπαιξαν στον  γειτονικό Απόλλωνα Αθηνών και την ΑΕΚ. Σταδιακά ο σύλλογος ατόνησε και το 1989  επανιδρύθηκε από κατοίκους της περιοχής. ‘Έκτοτε έχει συνεχή παρουσία με τμήματα μπάσκετ, βόλεϊ αλλά δραστηριοποιείται και στο σκάκι όπου μάλιστα διακρίνεται στην μεγάλη εθνική κατηγορία. Οι εγκαταστάσεις του συλλόγου βρίσκονται στη διεύθυνση Γράμμου - Βίτσι 12-14.

Τέλος, στην περιοχή του Αγίου Νικολάου και συγκεκριμένα στην οδό Ζυμπρακάκη 46, βρίσκουμε το Κλειστό Γυμναστήριο Αγίου Νικολάου όπου φιλοξενούνται οι αγώνες αρκετών ομάδων της περιοχής.

## Συγκοινωνιακή Εξυπηρέτηση

Τα Κάτω Πατήσια εξυπηρετούνται από την γραμμή 1 του μετρό της Αθήνας, και πιο συγκεκριμένα από τους σταθμούς Άγιος Νικόλαος, Κάτω Πατήσια, και Άγιος Ελευθέριος. Οι βασικές οδικές αρτηρίες της περιοχής είναι οι οδοί Αχαρνών και Πατησίων. Επίσης σημαντική αρτηρία αποτελεί και η οδός Ιωάννου Δροσοπούλου. Από τις οδούς αυτές διέρχεται το σύνολο των λεωφορειακών γραμμών και των γραμμών τρόλεϊ της περιοχής. Πιο συγκεκριμένα από την οδό Πατησίων διέρχονται οι γραμμές τρόλεϊ 3, 5, 7, 11 (η οποία εξυπηρετεί και νυχτερινά δρομολόγια) και 14, ενώ έως το 2014 διερχόταν και η γραμμή 13. Επίσης από την Πατησίων διέρχεται και από τα δύο ρεύματα η λεωφορειακή γραμμή-κορμός Α8, καθώς επίσης και αποκλειστικά στο ρεύμα καθόδου οι λεωφορειακές γραμμές 054 και 608, ενώ έως το 2011 διερχόταν μόνο από το ρεύμα καθόδου η γραμμή 605. Και από τα δύο ρεύματα της οδού Πατησίων διέρχονταν οι γραμμές-κορμοί Β8 (έως το 2014) και Γ8 (έως το 2011). Από την οδό Δροσοπούλου διέρχονται κατά την άνοδό τους οι λεωφορειακές γράμμες 054, 608 και 622, ενώ μέχρι το 2011 διερχόταν και η 605. Από την οδό Αχαρνών διέρχεται η γραμμή τρόλεϊ 6, η λεωφορειακή γραμμή-κορμός Β9 και η νυχτερινή λεωφορειακή γραμμή 500, ενώ παλιότερα διέρχονταν οι γραμμές-κορμοί Α9 (έως το 2010) και Γ9 (έως το 2017). Ο σταθμός των Κάτω Πατησίων, στην διασταύρωση των οδών Αχαρνών, Ιωνίας, Καραβία και Καλάρη, αποτελεί σημείο εκκίνησης λεωφορειακών γραμμών προς τα βορειοδυτικά προάστια της Αθήνας, όπως οι γραμμές 024, 720, 735 και 755. Υπάρχουν σχέδια για μελλοντική επέκταση του τραμ επί της Πατησίων, επέκταση η οποία θα εξυπηρετεί και τα Κάτω Πατήσια.